b'\n_START_ARTICLE_\nChristian Karembeu\n_START_SECTION_\nKlupska karijera\n_START_PARAGRAPH_\nTijekom klupske karijere, Karembeu je bio francuski prvak s Nantesom (1995.) dok je s madridskim Realom osvojio dvije Lige prvaka (1998. i 2000.). Nakon jedne sezone u Middlesbroughu, igra\xc4\x8d odlazi u pirejski Olympiacos s kojim osvaja dva uzastopna naslova gr\xc4\x8dkog prvaka (2002. i 2003.)._NEWLINE_Christian Karembeu je profesionalnu karijeru zavr\xc5\xa1io 2005. godine u korzikanskoj Bastiji.\n_START_SECTION_\nReprezentativna karijera\n_START_PARAGRAPH_\nKarembeu je bio francuski reprezentativac u razdoblju od 1992. do 2002. godine. U tom plodnom razdoblju, igra\xc4\x8d je s reprezentacijom osvojio naslov svjetskog (Francuska 1998.) i europskog (Belgija / Nizozemska 2000.) prvaka te Kup konfederacija (Japan / Ju\xc5\xbena Koreja 2001.)._NEWLINE_Igra\xc4\x8d je za Tricolore debitirao 14. studenog 1992. u utakmici protiv Finske. Bio je vitalan \xc4\x8dlan mom\xc4\x8dadi koja je 1998. godine osvojila svjetski naslov dok je na EURO-u 2000. odigrao samo jednu utakmicu._NEWLINE_Zbog uspjeha ostvarenog 1998., Karembeu je zajedno s reprezentativcima i izbornikom Jacquetom dodijeljen red viteza francuske Legije \xc4\x8dasti.\n_START_SECTION_\nTrenerska karijera\n_START_PARAGRAPH_\nU svibnju 2006. Karembeu je postao skaut engleskog Portsmoutha. Me\xc4\x91utim, u kolovozu 2009. napu\xc5\xa1ta klub te isti posao nastavlja raditi u londonskom Arsenalu koji je pro\xc5\xa1irio skautsku mre\xc5\xbeu.\n_START_SECTION_\nPrivatni \xc5\xbeivot\n_START_PARAGRAPH_\nChristian Karembeu je bio u braku sa slova\xc4\x8dkim modelom Adrianom Sklena\xc5\x99\xc3\xadkovom koju je upoznao 1998. u zrakoplovu. Par se vjen\xc4\x8dao u prosincu iste godine dok su prekinuli 2011._NEWLINE_9. prosinca 2005. prilikom sve\xc4\x8dane ceremonije izvla\xc4\x8denja parova za SP u Njema\xc4\x8dkoj 2006., Karembeu je dobio \xc4\x8dast da predstavlja Oceansku nogometnu konfederaciju (OFC)._NEWLINE_Igra\xc4\x8d je \xc4\x8dlan udruge "Prvaci za mir" koja okuplja 54 poznata sporta\xc5\xa1a koji kroz sport slu\xc5\xbee miru u svijetu. Udrugu je osnovala monega\xc5\xa1ka organizacija Peace and Sport. Tako je Karembeu u kolovozu 2010. zajedno s osniva\xc4\x8dem Jo\xc3\xablom Bouzouom posjetio potresom razoreni Haiti. Svojim posjetom htio je skrenuti pa\xc5\xbenju me\xc4\x91unarodne zajednice na pomo\xc4\x87 koja je potrebna onda\xc5\xa1njem stanovni\xc5\xa1tvu. Tako\xc4\x91er, posjetio je mlade\xc5\xbe i tamo\xc5\xa1nje sportske djelatnike._NEWLINE_Karembeu je bio gost u francuskoj dokumentarnoj seriji "Des Iles et des Hommes" koja je prikazivala \xc5\xa1est najljep\xc5\xa1ih otoka na svijetu. Spomenuta serija se emitirala 2010. i 2011. na francuskom kanalu Plan\xc3\xa8te koji se bavi dokumentarnim sadr\xc5\xbeajem.'